Οργανισμός Αστικών Συγκοινωνιών Αθηνών

Ο Οργανισμός Αστικών Συγκοινωνιών Αθηνών Μονοπρόσωπη Ανώνυμη Εταιρεία (Ο.Α.Σ.Α. Μ.Α.Ε.) είναι ο μεγαλύτερος συγκοινωνιακός φορέας στην Ελλάδα, υπεύθυνος για τον στρατηγικό και επιχειρησιακό σχεδιασμό, τον συντονισμό και τον έλεγχο του συγκοινωνιακού έργου που εκτελείται από τα δημόσια μέσα μαζικής μεταφοράς στην περιοχή αρμοδιότητας του. Αποτελεί τον βασικό υπεύθυνο και το ενιαίο πρόσωπο για τις Συγκοινωνίες Αθηνών. 

Ως γεωγραφική περιοχή αρμοδιότητας ΟΑΣΑ εννοούνται τα όρια της Περιφέρειας Αττικής, όπως αυτή ορίζεται στο πρόγραμμα Καλλικράτης, εκτός από τις νήσους. 

Ο ΟΑΣΑ ανήκει στο χαρτοφυλάκιο της Ελληνικής Εταιρείας Συμμετοχών και Περιουσίας Α.Ε. (πρώην Υπερταμείο), όντας θυγατρική της.

 Όμιλος ΟΑΣΑ 
Στον όμιλο ΟΑΣΑ, εκτός από την μητρική εταιρεία ΟΑΣΑ ΜΑΕ, περιλαμβάνονται και οι δύο θυγατρικές Οδικές και Σταθερές Συγκοινωνίες: 

Οι δύο κρατικές και αποκλειστικά θυγατρικές του ΟΑΣΑ εταιρείες ΟΣΥ και ΣΤΑΣΥ, ως εταιρείες παροχής συγκοινωνιακού έργου, έχουν αναλάβει μεγάλο μέρος του προγραμματισμού, της οργάνωσης και της εκτέλεσης του συγκοινωνιακού έργου που τους έχει ανατεθεί με σύμβαση από την Αρχή Μεταφορών (ΟΑΣΑ).

 Η ΟΣΥ κατέχει τον μεγαλύτερο στόλο λεωφορείων στην Ελλάδα και έχει αναλάβει την επάνδρωση των λεωφορειακών γραμμών εντός του πολεοδομικού συγκροτήματος καθώς και την αποκλειστική διαχείριση του δικτύου των τρόλεϊ.
 Η ΣΤΑΣΥ διαχειρίζεται τα αστικά μέσα σταθερής τροχιάς της περιοχής ΟΑΣΑ, δηλαδή το δίκτυο του μητροπολιτικού σιδηροδρόμου (Μετρό) και το δίκτυο του τροχιοδρόμου (Τραμ).

Για την εκτέλεση του συγκοινωνιακού έργου ο ΟΑΣΑ συμβάλλεται με τις ΕΠΣΕ (Εταιρείες Παροχής Συγκοινωνιακού Έργου), ενώ στις αρμοδιότητες του περιλαμβάνεται ο συντονισμός, ο έλεγχος και η επίβλεψη όλων των ΕΠΣΕ είτε είναι δημόσιες (ΟΣΥ, ΣΤΑΣΥ, συγκοινωνίες των ΟΤΑ), είτε ιδιωτικές (Κοινοπραξία Συγκοινωνιών Αττικής, ΚΤΕΛ Αττικής, Hellenic Train, κλπ.) που λειτουργούν στην περιοχή αρμοδιότητας του, ακόμα και αν δεν τους έχει αναθέσει συγκοινωνιακό έργο.

 Αρμοδιότητες 
Στις αρμοδιότητες του ΟΑΣΑ περιλαμβάνονται: 

 Ο στρατηγικός και επιχειρησιακός σχεδιασμός και ο συντονισμός και ο έλεγχος παροχής του συγκοινωνιακού έργου με όλα τα μέσα μαζικής μεταφοράς (επίγεια και υπόγεια) στην περιοχή αρμοδιότητάς του με ιδιαίτερη μέριμνα για την εξυπηρέτηση του επιβατικού κοινού, την ποιότητα ζωής και τις ανάγκες των Ατόμων με Αναπηρία. 
 Ο έλεγχος και η επίβλεψη των ΕΠΣΕ. 
 Η κατανομή του συγκοινωνιακού έργου στις ΕΠΣΕ που λειτουργούν στην περιοχή αρμοδιότητάς του και ο συντονισμός αυτών. 
 Η ανάθεση και επίβλεψη συγκοινωνιακών και κυκλοφοριακών μελετών δημόσιων συγκοινωνιών στην Περιφέρεια Αττικής για την εξυπηρέτηση του έργου του. Ειδικά όσον αφορά την ανάπτυξη και επέκταση του δικτύου αστικού σιδηροδρόμου και ΤΡΑΜ στην Περιφέρεια Αττικής ο σχεδιασμός των σχετικών έργων εκπονείται από τον ΟΑΣΑ και η υλοποίησή τους γίνεται από την «ΑΤΤΙΚΟ ΜΕΤΡΟ Α.Ε.».
 Η ρύθμιση των θεμάτων που αφορούν τη διεξαγωγή των δημόσιων συγκοινωνιών στην περιοχή της αρμοδιότητάς του και κυρίως ο καθορισμός, η κατάργηση και η επέκταση των γραμμών, ο καθορισμός των διαδρομών και δρομολογίων, των αφετηριών, των τερμάτων και των στάσεων κάθε γραμμής.

και δεκάδες ακόμη αρμοδιότητες όπως περιγράφονται στον νόμο 3920/2011 (Εξυγίανση, αναδιάρθρωση και ανάπτυξη των αστικών συγκοινωνιών Περιφέρειας Αττικής και άλλες διατάξεις).

 Δείτε επίσης 

 Συγκοινωνίες στην Αθήνα
 Οδικές Συγκοινωνίες
 Σταθερές Συγκοινωνίες

 Παραπομπές/Πηγές 

*